פויר ולהקת נאג' חמאדי מופיעים בבית הנשיא בחלוקת פרס ירושלים לאחדות ישראל, יוני 2017
**דרור פוֹיֶר** (נולד ב-31 באוגוסט 1970) הוא עיתונאי, עורך, בלוגר, בעל טור ופובליציסט ישראלי. בין השנים 2004-2021 כתב עבור עיתון גלובס. בין היתר הגיש תוכנית טלוויזיה בערוץ כאן 11 ונמנה עם מייסדי ארגון העיתונאים בישראל. היה גם הסולן להקת הרוק נאג' חמאדי, המורכבת מעיתונאים ואנשי תקשורת ישראלים.

ביוגרפיה
--------

פויר נולד וגדל בפתח תקווה. בצעירותו היה חבר בתנועת בני עקיבא. במהלך הקריירה העיתונאית שלו היה עורך מוסף "קפטן אינטרנט" בעיתון "הארץ" בשנים 1997–2000, פרסם אסופת טורים ב"טיים אאוט תל אביב", מספר כתבות בעיתון "חדשות", כתב וערך בעיתונים: "שישי", "צומת השרון", "מעריב", "הארץ", "דה מרקר", "טיים-אאוט תל אביב", הירחון "42 מעלות" והמגזין "מסע אחר". מ-2003 הוא כותב רשימות בבלוג "החיים בהיר".

ספרו הראשון, "צדוק בנפתולי התשוקה", יצא לאור בשנת 2002 בהוצאת בבל. לפי המבקר דן לחמן, הספר הוא: "כמעט ספר הגות פילוסופי אך עם זאת משעשע וידידותי למשתמש".

בשנת 2004 החל לכתוב עבור עיתון "גלובס" טורים העוסקים בנושאים חברתיים ופוליטיים, אקטואליים ואישיים. עמדותיו הפוליטיות העיקריות על פי הטורים שכתב הן נגד הטייקונים והשיטה הכלכלית הקפיטליסטית, נגד גירוש עובדים זרים ומבקשי מקלט, בעד המחאה החברתית ונגד המתנחלים. הוא השתתף בהקמת ארגון העיתונאים בישראל ובסערה התקשורתית בנוגע להוספת מנחם בן כשדר נוסף לקרן נויבך בתוכנית הרדיו "סדר יום", היו שהעבירו ביקורת על העמדה שהציג בשם ארגון העיתונאים החדש, שאיננו רואה לנכון להתערב במהלך זה מכיוון שלדעתו מדובר בצעד ניהולי במהותו.

במרץ 2013 פרסם פויר טור דעה ב"גלובס" שעורר הדים רבים. בטור שכותרתו הייתה "שמאלנים נמאסתם", תקף פויר את השמאל בישראל וכינה אותו "חבורה נרפית של רואי שחורות צקצקנים". באותו טור, ובטור תגובה שבא אחריו, הוא הודה לראשונה כי חש לעיתים הזדהות עם חלק מהמסרים של הימין הפוליטי בישראל. "בזמן האחרון אני בהחלט מזדהה יותר עם כמה מטענות הימין (בעיקר עם הנרטיב הבסיסי, אבל גם עם לא מעט מההחלטות ומהצעדים) מאשר הזדהיתי בעבר" כתב פויר.

בפברואר 2015 פרסם פויר סטטוס ב"טוויטר" שבו טען כי במהלך כנס באוניברסיטת תל אביב, השר נפתלי בנט קרא לכל הערבים גנבי רכב. בעקבות כך הגיש בנט תביעת דיבה על סך מיליון שקלים נגד פויר מאחר שלטענתו מדובר בשקר. התביעה הסתיימה כעבור כחצי שנה בהסכם גישור שפרטיו נותרו חסויים.

בנוסף לעיסוקו בכתיבה, פויר שימש גם כסולן להקת הרוק "נאג' חמאדי", המורכבת מעיתונאים ואנשי תקשורת משני צדי המפה הפוליטית בישראל, ובהם אראל סג"ל, דרור גלוברמן, אור הלר וטל לזר. באוקטובר 2014 הוציאה הלהקה את הסינגל הראשון "אל תלכי לישון" מתוך אלבום בכורה, שיצא באוקטובר 2015 תחת השם "להיטי הזהב ששינו את העולם (חלק א')", הכולל 10 שירים בהקלטה אולפנית ושלושה נוספים שהוקלטו בהופעה חיה. ב-2023 עזב את הלהקה עקב חילוקי דעות עם סג"ל.

במאי 2017, הגיש את תוכנית הטלוויזיה "חמש מקורי" בערוץ כאן 11, לצדה של ענת קורול-גורדון. ביוני 2021 עזב את "גלובס" לאחר 17 שנה. בשנת 2022 החל לכתוב עבור עיתון ידיעות אחרונות בנושאי מדע, טכנולוגיה וחלל.

חיים אישיים
-----------

פויר מתגורר בתל אביב, נשוי ואב לתאומים. פויר הוא אתאיסט.

ב-27 ביולי 2019, האשימה העיתונאית הדר קנה מהעיתון TheMarker את פויר בהטרדה מינית ומעשה מגונה. בתגובה להאשמות אמר פויר כי הוא "נבוך ומבויש מההתנהגות שלי".

ב-2014 עבר השתלת כליה שתרמה לו אמו ותיאר זאת בטורו כאחת החוויות החזקות והעמוקות שעבר בחייו.

פויר אוהד את קבוצת הכדורגל הפועל פתח תקווה.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **דרור פויר** |
| ויקישיתוף תמונות ומדיה בוויקישיתוף: **דרור פויר** |

* 

* אתר האינטרנט הרשמי של דרור פויר
* דרור פויר, ברשת החברתית פייסבוק

* דרור פויר, ברשת החברתית אקס (טוויטר)

* דרור פויר, ברשת החברתית אינסטגרם
* דרור פויר, טורים באתר גלובס, אתר גלובס.
* סיני גז, השאלון עם דרור פויר.
* דרור פויר, דבריו בכנס חירום לחופש העיתונות, "סוציאל טי.וי.", 22 בנובמבר 2011.
* קטע קול קובי מידן, ‏"אנשים בלילה" עם דרור פויר, באתר iCast‏, 17 בינואר 2012
* דרור פויר, ‏הסמכות האחרונה, דרור פויר, באתר גלובס, 17 בינואר 2011
* דרור פויר, ‏חזרתי. איפה הייתי? קיבלתי כליה מאמא שלי, שרדתי השתלה, שכבתי במחלקה הכי אופטימית בבילינסון, למדתי כל כך הרבה על החיים - ושבתי כדי לספר, באתר גלובס, 18 במאי 2014

הערות שוליים
------------

1. ↑  דרור פויר, רשימות מאי 2003, "החיים בהיר", מאי 2003
2. ↑  מכונת קריאה, הוצאת בבל
3. ↑  דרור פויר, ‏שמאלנים, נמאסתם, באתר גלובס, 23 במרץ 2013
4. ↑  דרור פויר, ‏שמאלנים, נמאסתם (II), באתר גלובס, 30 במרץ 2013
5. ↑  יואב ליפשיץ, עיתונאים – התאחדו נגד תביעות השתקה!, באתר הארץ, 18 בפברואר 2015
6. ↑  איתמר ב"ז, בנט התקפל, באתר העין השביעית, 12 באוקטובר 2015
7. ↑  בועז כהן, ענת קורול שוברת את הסטטיסטיקה, באתר כלבו – חיפה והצפון, 15 במאי 2017
8. ↑  מערכת ice, אחרי 17 שנה: הפובליציסט והעיתונאי המזמר עוזב את גלובס, באתר אייס, 11 ביוני 2021
9. ↑  דרור פויר, ‏אין אלוהים - ואם אתם משוכנעים שיש - אתם שטופי מוח, באתר גלובס, 6 ביוני 2008
10. ↑  הפוסט של העיתונאית הדר קנה בפייסבוק, 27 ביולי 2019
11. ↑  מור שמעוני, ‏עיתונאית טוענת: "דרור פויר הטריד אותי מינית", באתר מעריב אונליין, 27 ביולי 2019
12. ↑  דרור פויר, ‏חזרתי, באתר גלובס, 18 במאי 2014

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007477200305171
* LCCN: no2002081685
* VIAF: 48902167
* WorldCat: lccn-no2002081685

 |